Припадници ВМРО су током Првог светског рата у периоду када је Краљевина Бугарска окупирала значајан део територије Краљевине Србије (1915—1918) били постављени на положаје начелника појединих окупационих области (Александар Протогеров у Нишу, Тодор Александров и Петар Чаулев у Скопљу...). Учитељи који су на српском језику изводили наставу и свештеници Српске православне цркве су били прогањани и убијани, а уместо њих постављани бугарски учитељи и свештеници. Познате комитске војводе ВМРО (Тане Николов, Гаврил Кроилов, Крум Зографов...) су учествовале у гушењу Топличког устанка.